Bekende prokureur vlug betyds voor skote op sy motor | Netwerk24
Deur Maygene de Wee 09 April 2020 09:54
Bronne sê die beweerde aanslag op William Booth se lewe het in Oranjezicht in Kaapstad gebeur. Hy kon glo betyds daarin slaag om van sy voertuig weg te kom toe sy aanvallers op die voertuig begin skiet het.
Booth is bekend om hoëprofielsake en kliënte soos die onderwêreld-figuur Mark Lifman, asook Petina Coetzee, wat glo haar man wou laat vermoor.
Booth is ook die regsverteenwoordiger van Clarissa Venter, die sogenaamde klapjuffrou.
Kort nadat adv. Pete Mihalik in 2018 voor sy kinders se skool in Groenpunt doodgeskiet is, het hy vir die eerste keer met lyfwagte by die streekhof in die Paarl opgedaag.
Hy was glo by die hof vir die saak teen sy kliënt, Johan du Toit, wat daarvan beskuldig word dat hy sy vrou, Chanel, in Julie 2010 in hul kothuis op die plaas Dieu Donné buite Franschhoek vermoor het.
Volgens bronne was hy besig om sy voertuig se deur oop te maak om in te klim toe hy twee gemaskerde mans met vuurwapens opgemerk het.
Altesaam vier of vyf skote is glo op sy voertuig geskiet.
Booth en een van sy vennote is vir kommentaar genader en dit sal bygewerk word sodra dit ontvang word.
Adv. William Booth kom in November 2018 met 'n lyfwag by die streekhof in die Paarl aan. Foto: Jaco Marais